Vsebina
Kazalo 🔎︎

# Zaščita delovnega lista

Zaščiti celice v trenutnem listu tako, da spremembe niso mogoče. Izberite Orodja – Zaščiti delovni list, da se odpre pogovorno okno Zaščiti delovni list, v katerem lahko nato podate zaščito lista z ali brez gesla.

Za dostop do tega ukaza ...

Izberite Orodja – Zaščiti delovni list.

Če želite zaščititi celice pred nadaljnjim urejanjem, odkljukajte okence Zaščiteno v zavihku Oblika – Celice – Zaščita celic ali v kontekstnem meniju Oblikuj celice.

Nezaščitene celice ali obsege celice lahko nastavite na zaščitenem listu z uporabo menijev Orodja – Zaščiti delovni list in Oblika – Celice – Zaščita celice:

1. Izberite celice, za katere boste izključili zaščito.

2. Izberite Oblika – Celice – Zaščita celice. Odznačite okno Zaščiteno in kliknite V redu.

3. V meniju Orodja – Zaščiti delovni list aktivirajte zaščito za delovni list. Ker deluje takoj, lahko urejate le obseg celic, ki ste ga izbrali v prvem koraku.

Če želite kasneje spremeniti nezaščiteno območje v zaščiteno, izberite obseg. Nato v zavihku Oblika – Celice – Zaščita celice odkljukajte okno Zaščiteno. Nazadnje še izberite v meniju Orodja – Zaščiti delovni list. Obseg, ki ga je bilo prej mogoče urejati, je zdaj zaščiten.

Zaščita delovnega lista vpliva tudi na kontekstni meni zavihkov delovnih listov na dnu zaslona. Ukazov Izbriši in Preimenuj ni mogoče izbrati.

Če je delovni list zaščiten, ne boste mogli prilagoditi ali izbrisati Slogov celice.

Zaščitenega delovnega lista ali obsega celice ni mogoče spremeniti, dokler ne izključite te zaščite. Če želite onemogočiti zaščito, izberite ukaz Orodja – Zaščiti delovni list . Če geslo ni bilo nastavljeno, se zaščita delovnega lista takoj onemogoči. Če je bil delovni list zaščiten z geslom, se odpre pogovorno okno Odstrani zaščito, kjer morate vnesti geslo.

Ko zaščitene delovne liste shranite, jih lahko ponovno shranite samo z uporabo ukaza Datoteka – Shrani kot.

## Geslo (neobvezno)

Omogoča vam, da vnesete geslo za zaščito delovnega lista pred nepooblaščenimi spremembami.

Svoje delo lahko popolnoma zaščitite z obema možnostma v meniju Orodja – Zaščiti delovni list in Orodja – Zaščiti strukturo preglednice, skupaj z geselsko zaščito. Če želite popolnoma onemogočiti odpiranje dokumenta, v pogovornem oknu Shrani označite polje Shrani z geslom, preden kliknete gumb Shrani.